Små (vingespenn 6 – 28 mm), forholdsvis slankbygde sommerfugler. Artene i Orthoteliinae er gjerne ensfarget brunlige, mens Glyphipteriginae gjerne er brunlige med sølvhvite, kommaformede merker på vingene. Hodet er forholdsvis lite med nedliggende skjell og forholdsvis korte, krumme palper. Antennene er trådformede, halvparten til to tredjedeler så lange som forvingene. Forvingene er avrundet trekantede, langs ytterkanten med middels lange hårfrynser. Bakvingene er avlange, rundede med hårfrynser som er omtrent så lange som vingene er brede. Beina er slanke.